Verkwisting van openbare geld skok in VrystaatSlaggate in teerpaaie (Foto: Vrystaat Landbou) Vrystaat Landbou (VL) het Maandag sy skok uitgespreek oor die verkwisting van openbare geld, veral in die Vrystaat waar die haglike toestand van dié provinsie se paaie onlangs ’n sentrale besprekingstema tydens distriksvergaderings was. Die ouditeur-generaal (OG) het onlangs bevestig dat die Vrystaatse departement van polisie, paaie en vervoer R1,138 miljard verkwis het waarvan R96 miljoen ongemagtigde uitgawes was. “Basiese dienste word nie gelewer nie en dit is nie weens beperkte hulpbronne nie, maar die administratiewe leierskap se onvermoë om diegene verantwoordelik te hou wat openbare geld steel, wanbestuur en mors,” sê Francois Wilken, president van Vrystaat Landbou, in ’n verklaring. Die organisasie hou nou die provinsiale administratiewe leierskap verantwoordelik vir die bedreiging van voedselsekerheid en werkverliese in die Vrystaat. Volgens Wilken is daar ’n toenemende vraag onder Vrystaat Landbou se lede en ondersteuners oor hoe hulle belasting, wat duidelik wanbestee word, kan weerhou en hierdie geld eerder gebruik om die werk self te verrig. Volgens die OG dien die Vrystaatse departement van polisie, paaie en vervoer as voorbeeld van die voortgesette miskenning van voorskrifte vir verkrygings en is dié departement die grootste bydraer tot onreëlmatige uitgawes (R1 miljard). Luidens die verklaring het die OG verder gesê dat ’n “kultuur van geen gevolge” geskep is deur die politieke en administratiewe leierskap se onvermoë om gevolgebestuur toe te pas. Die provinsie is dus kwesbaar vir wanbesteding en die misbruik van staatsgeld. VL doen nou ’n beroep op die OG om die daad by die woord te voeg en op te tree waar daar geen vordering plaasvind nie. Die organisasie sê hy sal die situasie monitor en ’n skrywe aan die OG rig, indien nodig.